लेकिन उस श्रोता के प्रश्न इतने वाजिब थे कि सत्र खत्म होने के बाद भी उसपर चर्चा होती रही. दरअसल, हाल के दिनों में जो चर्चित वेब सीरीज आए हैं, उनमें जिस तरह की सामग्री आई है, उसको लेकर भारतीय समाज में चर्चा होनी चाहिए. उसको यह कहकर उचित नहीं ठहराया जा सकता है कि वो कलात्मक स्वतंत्रता है. एक सीरीज आई थी ‘लस्ट स्टोरीज’. इसमें चार अलग-अलग कहानियों को चार अलग अलग निर्देशकों ने बनाया था. अनुराग कश्यप, जोया अख्तर, दिबाकर बैनर्जी और करण जौहर. अब अगर उसकी सामग्री को देखें, तो जिस तरह से यौन प्रसंगों को दिखाया गया है, वो प्रश्न तो खड़े करता है.